钦定古今图书集成/明伦汇编/官常典/第731卷 > 乌古论黑汉
## 钦定古今图书集成/明伦汇编/官常典/第731卷 > 乌古论黑汉

按《金史忠义传》：“黑汉初以亲军入仕，尝为唐邓元帅
府把军官。天兴二十年，唐州刺史内族纠鲁病卒，邓
州总帅府以蒲察都尉权唐州事。宋军两来围唐，唐
之粮多为邓州所取，以故乏食。六月，遣万户夹谷定
住入归德，奏请军粮，不报。七月，镇防军冯总领、甄改
住为变，杀蒲察都尉。时朝廷道梗，帅府承制以黑汉”
权刺史，行帅府事。既而镇防军有归宋之谋，时裕州
大成山聂都统一军五百人在州，独不欲归宋，与镇
防军为敌，镇防不能胜，弃老幼奔枣阳，宋人以故知
唐之虚实。会邓帅移瑗以城叛归于宋，遗书招黑汉，
黑汉杀其使者，不报。宗王安抚率兵攻唐鄂，司王太
尉继至，攻益急。黑汉闻哀宗迁蔡，遣人求救。上命权
参政兀林荅胡土将兵以往。宋人设伏，纵其半入城
邀击之，胡土大败，仅存三十骑以还。城中粮尽，人相
食，黑汉杀其爱妾啖士，士争杀其妻子。官属聚议欲
降，黑汉与聂都统执议益坚。冯总领乃私出城与王
安抚会饮，约明日宋军入城。冯归，宋军不得入。聂都
统请冯议事，即坐中斩之，及其党皆死。总领赵丑儿
者，初与冯同谋，内不自安，开西门纳宋军。黑汉率大
成山军巷战，自辰至午，宋军大败而出，杀伤无数。宋
人城下大呼“赵丑儿约”，并力杀大成山军。大成军败，
宋人获黑汉，胁使降，黑汉不屈，为所杀，其得脱走者
十馀人。总领移剌望军、女奚烈军，丑定走蔡州，皆得
迁赏，后俱死于《甲午之难》。